### NN 55/2017 (9.6.2017.), Odluka o proglašenju projekta »Razvoj vodno-komunalne infrastrukture Grada Velike Gorice« strateškim investicijskim projektom Republike Hrvatske

VLADA REPUBLIKE HRVATSKE

1223

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 8. lipnja 2017. godine donijela

ODLUKU

O PROGLAŠENJU PROJEKTA »RAZVOJ
 VODNO-KOMUNALNE INFRASTRUKTURE GRADA VELIKE GORICE« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Razvoj vodno-komunalne infrastrukture Grada Velike Gorice« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 395.880.219,00 kuna.

III.

Investitor je društvo VG Vodoopskrba d.o.o. za vodoopskrbu i odvodnju, 10410 Velika Gorica, Ulica kneza Ljudevita Posavskog 45, OIB: 62462242629 (u daljnjem tekstu: Investitor).

IV.

Projekt je javni investicijski projekt.

V.

Lokacija realizacije Projekta je Grad Velika Gorica, Zagrebačka županija.

VI.

Projekt se odnosi na rekonstrukciju i dogradnju uređaja za pročišćavanje otpadnih voda, kao i rekonstrukciju i izgradnju kolektora sustava javne odvodnje na području aglomeracije Velika Gorica čija je osnovna namjena skupljanje komunalnih otpadnih voda i njihovo pročišćavanje na uređaju za pročišćavanje otpadnih voda (UPOV) III. stupnja pročišćavanja kapaciteta 74.000 ES (ekvivalent stanovnika). Cilj ovoga Projekta je omogućiti razvoj i poboljšanje standarda pružanja vodnih usluga javne odvodnje što doprinosi podizanju ukupne razine sigurnosti i kvalitete života građana na području aglomeracije Velika Gorica.

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornoga uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– u skladu je sa strateškim dokumentima Europske unije i Republike Hrvatske

– u skladu je s obvezama preuzetim Ugovorom o pristupanju Republike Hrvatske Europskoj uniji

– doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt i

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– pokrenuti postupke za rješavanje imovinsko pravnih odnosa za ukupno 90 čestica na kojima se planira zahvat, i to za:

1. Ured državne uprave u županiji – 39 čestica

2. Ministarstvo državne imovine – 30 čestica

3. društvo Hrvatske autoceste d.o.o. – 7 čestica

4. društvo Hrvatske ceste d.o.o. – 9 čestica

5. Hrvatske vode – 3 čestice

6. društvo HŽ Infrastruktura d.o.o. – 2 čestice

– ishoditi građevinske dozvole za izgradnju sustava javne odvodnje za:

1. sustav odvodnje Donjeg Turopolja, podsustav (tehnoekonomska cjelina) Mraclin – Okuje I. faza

2. sustav odvodnje Donjeg Turopolja, podsustav (tehnoekonomska cjelina) Turopolje-Rakitovec I. faza

3. sustav odvodnje Donjeg Turopolja, podsustava Vukovina – Staro Čiče

4. sustav odvodnje Donjeg Turopolja, Spojni kanal CS Velika Kišovina – UPOV Velika Gorica

5. sustav odvodnje Donjeg Turopolja, podsustav (tehnoekonomska cjelina) Buševec – Ogulinec I. faza

– ishoditi izmjene građevinskih dozvola i/ili potvrdu glavnog projekta za pet podprojekata:

1. izgradnja sustava odvodnje naselja Bapča s kolektorom i crpne stanice Bapča i Crnkovec

2. izgradnja sustava odvodnje naselja Drenje Šćitarjevsko i dio Šćitarjeva

3. izgradnja sustava odvodnje naselja Selnica, Mala Kosnica, Velika Kosnica i Petina

4. sustav odvodnje Donjeg Turopolja, podsustav (tehnoekonomska cjelina) Buševec – Ogulinec II. faza

5. sustav odvodnje Donjeg Turopolja, podsustav (tehnoekonomska cjelina) Turopolje – Rakitovec II. faza

– ishoditi građevinske dozvole za rekonstrukciju i dogradnju uređaja za pročišćavanje komunalnih otpadnih voda III. stupnja pročišćavanja kapaciteta 74.0000 ES (ekvivalent stanovnika), ugovaranje po »FIDIC-žutoj knjizi«

– izgraditi građevine u opsegu građevinske dozvole

– provesti postupak ishođenja uporabnih dozvola, sukladno Zakonu o gradnji (»Narodne novine«, br. 153/13 i 20/17).

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– sklapanje ugovora o korištenju cestovnog zemljišta radi osnivanja prava služnosti na javnim cestama

Nositelj obveze: Investitor i društvo Hrvatske ceste d.o.o.

– sklapanje ugovora o korištenju cestovnog zemljišta radi osnivanja prava služnosti na javnim cestama

Nositelj obveze: Investitor i društvo Hrvatske autoceste d.o.o.

– sklapanje ugovora i provedba postupka za ishođenje rješenja o pravu služnosti na javnom vodnom dobru

Nositelj obveze: Investitor i Hrvatske vode

– sklapanje ugovora o korištenju cestovnog zemljišta radi osnivanja prava služnosti na dijelu željezničke infrastrukture

Nositelj obveze: Investitor i društvo HŽ Infrastruktura d.o.o.

– sklapanje ugovora kojima se raspolaže nekretninama u vlas­ništvu Republike Hrvatske, pod upravljanjem Ministarstva državne imovine – ugovori o osnivanju prava služnosti, prava građenja, ugovora o darovanju ili kupoprodaji

Nositelj obveze: Investitor i Ministarstvo državne imovine

– provedba postupka izvlaštenja nekretnina donošenjem rješenja o potpunom odnosno nepotpunom izvlaštenju

Nositelj obveze: Investitor i Ministarstvo pravosuđa odnosno nadležni ured državne uprave

– ishođenje građevinskih dozvola za izgradnju sustava javne odvodnje za:

1. sustav odvodnje Donjeg Turopolja, podsustav (tehnoekonomska cjelina) Mraclin – Okuje I. faza

2. sustav odvodnje Donjeg Turopolja, podsustav (tehnoekonomska cjelina) Turopolje – Rakitovec I. faza

3. sustav odvodnje Donjeg Turopolja, podsustava Vukovina – Staro Čiče

4. sustav odvodnje Donjeg Turopolja, Spojni kanal CS Velika Kišovina – UPOV Velika Gorica

5. sustav odvodnje Donjeg Turopolja, podsustav (tehnoekonomska cjelina) Buševec – Ogulinec I. faza

Nositelj obveze: Investitor i Upravni odjel za provedbu dokumenata prostornog uređenja i građenja Grada Velike Gorice

– ishođenje izmjena građevinskih dozvola i/ili potvrdu glavnog projekta za pet projekata:

1. izgradnja sustava odvodnje naselja Bapča s kolektorom i crpne stanice Bapča i Črnkovec

2. izgradnja sustava odvodnje naselja Drenje Šćitarjevsko i dio Šćitarjeva

3. izgradnja sustava odvodnje naselja Selnica, Mala Kosnica, Velika Kosnica i Petina

4. sustav odvodnje Donjeg Turopolja, podsustav (tehnoekonomska cjelina) Buševec – Ogulinec II. faza

5. sustav odvodnje Donjeg Turopolja, podsustav (tehnoekonomska cjelina) Turopolje – Rakitovec II. faza

Nositelj obveze: Investitor i Upravni odjel za provedbu dokumenata prostornog uređenja i građenja Grada Velike Gorice

– ishođenje građevinske dozvole za rekonstrukciju i dogradnju uređaja za pročišćavanje komunalnih otpadnih voda III. stupnja pročišćavanja Velika Gorica, ugovaranje po »FIDIC-žutoj knjizi«

Nositelj obveze: Izvođač radova i Ministarstvo graditeljstva i prostornoga uređenja odnosno nadležni ured jedinica lokalne samouprave.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-03/203
 Urbroj: 50301-25/17-17-3
 Zagreb, 8. lipnja 2017.

Predsjednik
 mr. sc. Andrej Plenković, v. r.